钦定古今图书集成/明伦汇编/氏族典/第033卷 > 《王圻续文献通考》 > 宗嵒
## 钦定古今图书集成/明伦汇编/氏族典/第033卷 > 《王圻续文献通考》 > 宗嵒

按《河南通志》：“嵒，叶县人。母殁，庐墓三年，家问俱绝。乡
人慕之，称孝嵒先生

《宋书宗越传》：“越，南阳叶人也。本河南人，晋乱，徙南阳
宛县。又土断属叶，本为南阳次门。安北将军赵伦之
使长史范觊之条次氏族，辨其高卑。觊之点越为役
门。出身补郡吏。后被召出州，为队主。世祖镇襄阳，以
为扬武将军，领台队。元嘉二十四年，启太祖，求复次
门，移户属冠军县。许之。”

《山谷题跋》：“南阳宗少文孙茂源，有祖风，当时贵人欲
与之游不得，乃使陆探微画像挂壁观之，闻茂源闭
阁焚香，作香馈之。时谓少文大宗，茂源小宗，故传小
宗香云。”〈按茂源宗测别字也见南史。〉